Nyomólap kínálat - SzaniSzerda #25 | FiloSzaniter
Filoszaniter Nyomólap kínálat – SzaniSzerda #25
Nyomólap kínálat – SzaniSzerda #25
Elérkeztünk a 25. Szaniszerdához 🙂 Köszönöm mindenkinek aki olvasta a korábbi bejegyzéseimet is!
A nyomólap csak egy nyomólap, vagy mégsem? Alapvetően igen, megnyomjuk és leöblíti a WC-t. A különlegesebb darabok azonban ennél többet tudnak vagy funkcionálisan vagy esztétikailag.
Az első és legfontosabb kérdés a falba épített WC tartálynál, hogy nem minden tartály kompatibilis minden nyomólappal. Így a legegyszerűbb, ha nyomólapot választunk és utána a hozzá való tartályt. Ellenkező esetben már kötve vagyunk a tartály adta lehetőségeknek.
Na de milyen típusú nyomólapok lehetnek? Miért fontosabb a nyomólap eldöntése, mint maga a WC tartály?
(A beépített WC tartályokról itt írtam)
1., egy mennyiséges vagy start/stop öblítési rendszert működtető nyomólap
Ez az úgymond hagyományos típus, megnyomom, jön a víz, öblít – kész.
Újabb verziója a start-stop-os. Ez azt jelenti, hogy megnyomom jön a víz, öblít – és ha még egyszer megnyomom akkor áll el. Egyrészt nevezhető víztakarékosnak, hiszen mi szabályozzuk hogy mennyi vízzel öblítsen, viszont, hogy a családtagjainkat, gyerekeket és a hozzánk érkező vendégeket is tovább kell képezni – ennek hatékonysága már megkérdőjelezhető.
2., két mennyiséges öblítési rendszert működtető nyomólap
Kis dolog – kis gomb, nagy dolog – nagy gomb. Ma már a legtöbb helyen ilyen nyomólapot találunk – praktikus és víztakarékos. Ami a dizájnt illeti találunk szögleteset, vagy kör alakút.
3., két mennyiséges, beépített szagelszívásos nyomólap
A legújabb típusú nyomólapok segítségével a szagelszívás is megoldódik. Hogyan?
Itt szükséges megnézni, hogy az adott WC kompatibilis-e a szagelszívós rendszerrel. Amennyiben igen, akkor a szagelszívós rendszer egyik részét a WC-be kell beépíteni, a másik része pedig a nyomólapban található. Ez egy aktív szénszűrést jelent, ami teljesen zajtalanul működik és a rendszernek köszönhetően már a WC csészéből szívja ki a szagokat, amit a falban lévő csőben elvezet és fönt a nyomólapnál megtisztul a szénszűrőnek köszönhetően és távozik a megtisztított levegő.
Ezek tehát az alap tulajdonságok, ezen felül a dizájn az, ami még meghatározó lehet. Anyagok, felületek, minták. Anyagok terén lehet műanyag, rozsdamentes acél, üveg, könnyűfém öntvény. Felület lehet fényes vagy matt, egy termékcsalád termékei teljesen belesüllyednek a falba, így szinte észrevehetetlen. A szenzoros variációnak pedig teljesen sima a felülete. A top pedig az a típus, aminek a nyomólapjára saját egyedei mintát kérhetünk, ezzel igazán dizájnossá varázsolva fürdőszobánkat.